Anno Domini millesimo quadringentesimo nonagesimo primo, in generali Capitulo apud Cistercium, statuta et diffinita sunt quae sequuntur. ORATIONES 1.  Pro sanctissimo… *etc. ut in anno* 1484. 2.  Praeterea pro serenissimo… *etc. ut in anno* 1484. 3.  Insuper pro burgensibus… *etc. ut in anno* 1449. 4.  Ceterum pro pace… *etc. ut in anno* 1449. 5.  Demum pro felicis… *etc. ut in anno* 1470. [DIFFINITIONES] GENERALES 6.  Cum Ordo noster… *etc. ut in anno* 1490. PROCURATIO QUAEDAM GENERALIS 7.  Praesens generale Capitulum sufficienter et debite congregatum, possetenus volens providere manutenentiae et conservationi iurium, libertatum et privilegiorum Ordinis, ac diversis emergentibus undique persecutionibus, incommodis et invasionibus, obviare, innumerisque malis et periculis imminentibus succurrere, matura deliberatione praehabita, pro bono, utilitate, honestate, defensione, tuitione, promotione et conservatione totius Ordinis et personarum ipsius, tam in generali quam in speciali, fecit, constituit, creavit et ordinavit, ac per praesentem diffinitionem facit, constituit, *creat* et ordinat venerabiles et in Christo carissimos… (*locus vacuus*) totius Ordinis Cisterciensis praedicti veros, certos, legitimos et indubitatos procuratores, syndicos, yconomos, negotiorum gestores generales et nuntios speciales, in omnibus et singulis causis, querelis, controversiis et negotiis huiusmodi Ordinis ac personarum eiusdem, motis et movendis, contra quascumque personas ecclesiasticas saeculares vel laycas, tam etiam pro ipso toto Ordine ac personis eiusdem quam contra praefatum Ordinem et singula ipsius membra, et eorum quemlibet in solidum coram quibuscumque iudicibus, tam ecclesiasticis quam saecularibus, tam ordinariis, delegatis, subdelegatis, quam arbitris et amicabilibus compositoribus in quocumque foro praesidentibus seu pro iudicibus, aut loco iudicum in iudicio sedentibus et locatenentibus eorumdem, dans et concedens idem Capitulum generale dictis procuratoribus plenam et liberam potestatem ac mandatum speciale agendi et dicendi pro toto praedicto Ordine, rebusque et bonis ipsius Ordinis ac omnium et singulorum monasteriorum ac membrorum et personarum eiusdem defendendi, conveniendi, reconveniendi de locis, iudicibus, locaque et iudices eligendi et nominandi, et si necesse fuerit, recusandi, advocandi, forum et iudicium declinandi, libellum seu libellos offerendi, et oblatum seu oblatos recipiendi, excipiendi, proponendi, replicandi, duplicandi, triplicandi et quadruplicandi, litem seu lites contestandi, iurandi quoque in animas nostras de calumnia seu veritate dicenda et praestandi cuiuslibet alterius generis iuramentum, quod in causis exigitur et postulat iuris ordo, ponendi et articulandi, positionibus et articulis pro parte adversa productis respondendi, testes, acta, privilegia, iura, consuetudines et instrumenta in et per modum probationis producendi et exhibendi, testes iurare videndi, dicendi in testes partis adversae seu partium adversarum, et eorum dicta reprobandi, ac etiam litteras, acta, privilegia et instrumenta pro parte adversa producta, copiasque productorum et exhibitorum petendi et obtinendi, in causa seu causis concludendi, compromittendi, paciscendi, transigendi et concordandi, prorogandi semel vel pluries compromissum suum seu compromissa sua, et ea fide et poena vallandi, et eis si expediens fuerit renuntiandi, ostensiones locorum faciendi, interlocutorias arbitrales et diffinitivas sententias audiendi, ab eis et quolibet gravamine iudiciali, vel extraiudiciali appellandi, appellationem suam, seu appellationes suas prosequendi, intimandi, innovandi, apostolicos expetendi et recipiendi, et super ipsis iurandi ; beneficium absolutionis simpliciter vel ad cautelam et restitutionis in integrum, si et quando necesse fuerit, impetrandi et obtinendi, recredentiam de bonis et rebus ipsius Ordinis, ac omnium et singulorum monasteriorum ac membrorum, necnon personarum eiusdem petendi et obtinendi, omniaque Ordinis privilegia tam communia quam particularia, nova et vetera, ut interinentur secundum eorum formam procurandi ac prosequendi, eaque quotiens et ubicumque expediens et opportunum fuerit sive per se sive per alium publicandi, denuntiandi, defendendi, et ubi opus fuerit executioni demandari faciendi et agendi, ipsorumque infractoribus, per omnes iuris et iustitiae vias obviendi, et contra dictos infractores secundum tenorem eorumdem privilegiorum procedendi, fugitivos, apostatas et omnes et singulas personas Ordinis absque licentia et litteris in Ordine solitis discurrentes seu evagantes, ubicumque fuerint, capiendi, incarcerandi, puniendi et ipsas incarceratas seu captas a quibuscumque repetendi et cum expensis suorum monasteriorum ad propria remittendi, et generaliter faciendi et exercendi, praeter mutui contractum et contributionum seu aliquarum pecuniarum Ordinis receptionem, quas totus Ordo praedictus faceret, seu facere posset et deberet in praemissis et singulis praemissorum, et quae possunt et debent facere veri et legitimi procuratores, etiam si mandatum exigant speciale, ratum et gratum habentes et habituri, quidquid per dictos procuratores nostros vel eorum quemlibet actum, factum, gestumve fuerit, seu etiam procuratum in praemissis et quolibet praemissorum, promittens sub hypotheca et obligatione omnium bonorum ipsius Ordinis praedicti mobilium et immobilium, si necesse fuerit, iudicatum, solvi et iudicio sisti, cum suis clausulis opportunis. Datum, etc. 8.  Omnes et singulas diffinitiones anno praeterito tam super taxa et impositione contributionum, quae incipit *Cum sicut in singulis*, quam alias quascumque in generali Capitulo editas et diffinitas, certis, iustis et rationabilibus causis motum, praesens generale Capitulum approbat, ratificat et confirmat. 9.  Cum propter dierum et temporum malitiam viarumque pericula, abbates, qui ad praesens generale Capitulum venire et comparere debebant, non venerunt, nec aliquas excusationes miserunt, generale Capitulum praemissis et aliis attentis et consideratis, benigne, misericorditer et de gratia speciali pro hac vice dumtaxat excusatos et supportatos habet, sententias et censuras quas ex privilegiorum et statutorum Ordinis vigore ex non comparitione incurrerunt, seu incurrere potuerunt, remittendo, citatis tamen et non comparentibus in hoc minime comprehensis, et nihilominus ad tractandum negotia Ordinis, quae magna sunt, idem Capitulum generale eos et quemlibet eorum ad comparendum in proximo sequenti Capitulo generali citat et citatos tenore praesentis diffinitionis, absque aliqua ulteriori aut speciali denuntiatione declarat, publicat et denuntiat. 10.  Aegre ferens praesens generale Capitulum nonnullorum in romana Curia per Sanctam Sedem ad dignitates abbatiales seu beneficia Ordinis confirmatorum seu provisorum aut promotorum ingratitudines, qui non solum iuxta generali procuratori debita, scilicet decem ducatorum auri, pro quolibet monasterio vacanti et proviso in dicta Curia solvere et eidem de eisdem iuribus satisfacere, verum etiam, quod deterius est, labores et expensas et aliquando summas eisdem per dictum procuratorem concessas, et in prosecutione iurium ipsorum expositas retinere non verentur, in detrimentum et damnum eiusdem generalis procuratoris et Ordinis dedecus. Quibus abusibus et malis obviare et de remedio providere cupiens idem generale Capitulum, omnibus et singulis personis et subiectis Ordinis, in virtute sanctae obedientiae et sub poenis et censuris Ordinis latis per dictum procuratorem contra rebelles et inobedientes infligendis et promulgandis districtissime inhibet, ne de cetero post bullarum expeditionem habitam, Urbem exire praesumant quousque, iuxta antiquam et laudabilem consuetudinem hactenus in eadem Curia observatam, dicto procuratori de decem ducatis praemissis et aliis expensis et debitis praemissis plene et integraliter satisfecerint, seu cum dicto procuratori generali de praemissis concordaverint ; dans et concedens idem Capitulum generale eidem procuratori generali auctoritatem et facultatem tales per omnes iuris et iustitiae vias, ac per Ecclesiae et Ordinis censuras, sententias et poenas compellendi seu compelli faciendi, necnon bullas et alias expeditiones dictarum personarum arrestandi seu arrestari faciendi et detinendi, quousque de suis iuribus, stipendiis et sibi debitis plenarie eidem fuerit satisfactum ; invocato, etc. 11.  Generale Capitulum cum magna gratiarum actione et cordis hilaritate obsequia et servitia non modica, quae venerabilis et egregius vir magister Iacobus du Breuquet, canonicus ecclesiae Cameracensis, regum litterarum apostolicarum magister, Summique domini nostri Papae cubicularius, tam in impetratione amplissimorum privilegiorum, quam in felici et votiva directione et prosecutione communium et particularium Ordinis et personarum ipsius agendorum et negotiorum, adeo ut Ordo noster quasi vacillari et collabi videbatur, tam per Dei gratiam eiusdem magistri Iacobi medio et solerti diligentia in suis praeeminentiis, libertatibus et immunitatibus reflorescere speratur, exhibuit, gravissimosque labores et sumptus, quos ad praemissorum prosecutionem et defensionem sustinuit provide considerantes et suscipientes, propter quae merito idem magister Iacobus multum venit collaudandus et remunerandus. Eapropter ingratitudinis vitium evitare, ac ea quae pro praefatis impetrationibus et prosecutionibus sibi debentur, salariis et stipendiis a retroactis temporibus eidem magistro Iacobo debitis summopere persolvere cupientes et volentes ; sed in praesentiarum ob guerrarum turbines et alios sinistros eventus qui, proh dolor ! in diversis mundi partibus viguerunt in promptis denariis minime persolvere possumus. Idcirco omnibus melioribus modo, via, iure, causa et forma quibus melius et efficacius possumus et debemus eumdem magistrum Iacobum du Breuquet praesentis diffinitionis serie et tenore creamus, constituimus et solemniter ordinamus nostrum et ipsius generalis Capituli ac totius Ordinis verum, certum, legitimum et indubitatum procuratorem, negotiorumque infrascriptum gestorem ac nuntium specialem et generalem ; ita tamen quod specialitas generalitati non deroget nec contra, videlicet specialiter et expresse ad nostro et dicti generalis Capituli nomine et pro nobis mutuo vel ad cambium aut alias prout eidem magistro Iacobo utilius visum fuerit, summam mille ducatorum auri occasione praemissorum salariorum et stipendiorum, sibi, ut praefertur, debitorum a quacumque persona seu in quocumque bancho aut banchis quorumcumque mercatorum, tam in romana Curia quam extra eam existentium petendum, exigendum, levandum et recipiendum, ac pro dicta summa mille ducatorum praedictorum totum Ordinem nostrum ac bona ipsius, tam in generali quam in speciali omnibus melioribus et securioribus via, modo et forma, quibus sciverit et poterit eisdem mercatoribus seu banchariis obligandum et hypothecandum litterasque obligatorias desuper necessarias et opportunas in dicta forma camerae apostolicae, si opus sit, una cum damnis et interesse dari et persolvi consuetis dandum, conficiendum, et concedendum, ac ipsarum litterarum expeditione consentiendum, ac de pretio seu pretiis damnorum et interesse receptionis et liberationis pecuniarum huiusmodi concordandum et conveniendum, terminumque seu terminos et locum, in quo vel quibus plenaria et integra solutio dictae pecuniarum summae, et eius seu earum damnorum et interesse fieri debeat aut debebit praefigi et assignari petendum et obtinendum, nosque ac totum Ordinem nostrum in eventum non solutionis pecuniarum huiusmodi et earum interesse loco et terminis in litteris obligatoriis huiusmodi specificandis et designandis, sententiis, censuris et poenis eiusdem Camerae apostolicae, et in meliori forma decerni solitis sponte acquiescendum, ac quibuscumque curiis ecclesiasticis et saecularibus, necnon coercitioni et iurisdictioni ipsius curiae Camerae apostolicae generalis auditoris, eiusque viceauditoris, locumtenentis, ceterorumque iudicum et commissariorum ecclesiasticorum et saecularium ex causa praemissa submittendum et subiiciendum, et de dicta summa quittantiam, seu quittantias validas et sufficientes nomine totius nostri Ordinis et Capituli generalis faciendum et dandum, et generaliter omnia alia et singula circa praemissa et ea tangentia agendi, faciendi, etc., promittentes, etc. [DIFFINITIONES] SPECIALES 12.  Visis, auditis et diligenter examinatis informationibus, processibus, actis et actitatis factis per abbates de Leynin, s. th. pr., de Choryn et de Coeli porta, auctoritate Ordinis, contra fratres conventus monasterii de Hylda, qui Dei spreto timore et suae salutis immemores, tamquam impii, iniqui, rebelles et inobedientes, in fratrem Gregorium, eorum patrem et verum abbatem praesumptuose, inverecunde et impie manus violentas iniecerunt, impudenterque et inhumaniter pessime tractaverunt ac toto suo corpore catenis ferreis, grossis et ponderosis vinculato ipsum ad carceres durissimos miserunt, et longo tempore usque nunc absque quacumque filiali reverentia aut misericordia durissime in pane doloris et aqua tristitiae tenuerunt prout adhuc detinent, ipsumque fratrem Gregorium abbatem contra formam et tenorem privilegiorum et statutorum Ordinis a sua dignitate abbatiali, praesente patre abbate eiusdem monasterii, deponere et alium instituere praesumpserunt, plurimaque enormia, scandalosa et in Ordine inaudita commiserunt et perpetraverunt, possibilesque sibi resistentias dictis abbatibus commissariis per se et alios intulerunt, dederunt et procuraverunt, dictos abbates ac eorum processum ne super praemissis excessibus, criminibus et delictis, veritas sciretur, aut punitio debita fieret, impediendo ; quae omnia cedunt in derisum, dedecus, detrimentum, contemptum et vilipendium auctoritatis Ordinis ac personarum ipsius, necnon in periculum suarum animarum ac pernitiosissimum scandalum totius populi christiani, quae mala, crimina, excessus et delicta nolens praesens Capitulum generale sub dissimulationis pallio praeterire, sed prout cum Deo potest talia perpetrantes et eis consentientes debite punire, corripere et emendare volens, ne impunitas aliis praebeat incentivum delinquendi, idem Capitulum generale, matura et gravi deliberatione omnium Diffinitorum praehabita, attentis etiam aliis et mature digestis ex praemissis resultantibus, et consideratis in hac parte considerandis, solum Deum prae oculis habentes, ut ex eo iudicium prodeat et oculi nostri videant aequitatem, dicit, sententiat et diffinit pronuntiando dictos commissarios et eorum singulos omnia et singula in dictis suis informationibus, processibus, actis et actitatis, contra eosdem fratres bene, iuridice, sancte et secundum Ordinis formam egisse et fecisse, ac eorum commissionem executioni legitime demandasse, appellationemque per dictos fratres seu eorum procuratorem emissam et interiectam, necnon privationem et depositionem eiusdem fratris Gregorii, et electionem, creationem et institutionem de novo abbate in eodem monasterio de Hylda, tamquam contra ius, privilegia, statuta, ordinationes et diffinitiones Ordinis praesumptuose factas et celebratas, frivolas, irritas, inanes ac nullius vigoris et efficaciae fore et esse decernit, declarat, sententiat et diffinit, reponendo et reintegrando dictum fratrem Gregorium abbatem eiusdem monasterii de Hylda in eodem statu in quo erat, quando dicti fratres in eum, ut praemissum est, primo manus iniecerunt, declarando etiam dictos fratres et eorum quemlibet, necnon eorum fautores et adhaerentes poenas, sententias et censuras in privilegiis, statutis et diffinitionibus expressas et contentas incurrisse, ac secundum eorum demerita debite puniendos fore, et quia fideliter et laudabiliter dicti abbates commissarii onus sibi impositum impleverunt, de eorum virtutibus confidens idem Capitulum generale eis et cuilibet eorum coniunctim et divisim dat auctoritatem et potestatem, ut quamcitius poterunt ad dictum monasterium seu ad alia loca quae ad hoc iudicaverunt opportuna, accedant, magis in praemissis culpabiles per incarcerationem et emissionem ad alia monasteria Ordinis, nonnisi ex ordinatione Capituli generalis reversuros, minus vero culpabiles per incarcerationem et alias poenas secundum exigentiam suorum demeritorum taliter puniendo et corrigendo, quod ceteris transeat in exemplum et terrorem ; patrem abbatem eiusdem monasterii de Hylda pro excessibus contra Ordinis formam in eodem monasterio, per eum commissis et perpetratis, ab omni iurisdictione et auctoritate paternitatis in eodem monasterio usque ad aliam eiusdem Capituli generalis dispositionem suspendendo, et in suspensum *tenendo,* quo tempore pendente, visitatio, reformatio et omnimoda dispositio eiusdem monasterii penes eosdem abbates et quemlibet eorum remanebit. Praeterea si aliquae deferantur aut producantur accusationes contra dictum fratrem Gregorium abbatem, eas recipiant et, auditis audiendis ac consideratis considerandis, per debitum iustitiae complementum cuncta decidant et terminent in plenaria Ordinis potestate, invocato ad praemissa et ea tangentia, si opus sit, illustrissimi principis regionis illius seu quorumcumque dominorum principum, nobilium, communitatum, potentum, ecclesiasticorum vel saecularium auxilio et favore. Omnibus, etc. 13.  Ad aures praesentis Capituli generalis deductum est abbatissas et moniales monasteriorum monialium de Valle virginea et de Bernsten multas novitates contra Ordinis formam in earum monasteriis introducere, eligendo sibi praepositos saeculares, presbiteros, qui singula, ut dicitur, gubernant tam in spiritualibus quam temporalibus, novitiis habitum imponunt, singulaque bona temporalia gubernant et regunt, et plura alia faciunt omnino sanctae religioni dissona, in contemptum, vilipendium, dedecus et gravamen Ordinis ipsius, monasteriorum et personarum eorumdem. Quibus malis, abusibus et damnis providere et de remedio opportuno providere cupiens praesens generale Capitulum praefatis abbatissis et personis sub poenis, sententiis et censuris ecclesiasticis et Ordinis per abbatem de Colbatz eorum visitatorem et patrem abbatem immediatum taxandis, mandat et praecipit, quatinus praemissa omnia et alia contra Ordinis formam facientia omnino ab se abdicant et relegent, dictosque praepositos presbiteros saeculares omnino expellant, deincepsque se regant per omnia tam in spiritualibus quam temporalibus secundum statuta patrum in diffinitionibus de monialibus, tam de clausura, vita in communi, confessoribus, capellanis, quam in aliis quibuslibet, nec praesumant de cetero per se eligere praepositos aut quoscumque officiarios, nisi de conscientia et ordinatione eiusdem patris abbatis, cui singulis annis fideles et integras computationes de universis receptis et expensis monasteriorum iuxta Summorum Pontificum et Ordinis institutiones faciant et reddant ; executionem praesentis diffinitionis eidem patri abbati committendo in plenaria Ordinis potestate. 14.  Generale Capitulum devotis supplicationibus abbatis de Claromonte inclinatum benigne et de gratia speciali ut perpetuis futuris temporibus in eodem monasterio festum sancti Blasii, quod tertia februarii celebratur, solemniter cum XII lectionibus et duabus missis solemnizetur et celebretur, concedit et annuit, non obstantibus quibuscumque statutis, diffinitionibus et consuetudinibus Ordinis in contrarium factis. Datum, etc. 15.  Generale Capitulum paupertati et desolationi monasterii de Villerio Metensi condolens et compatiens, abbatem dicti monasterii de gratia speciali ad annum a data praesentis diffinitionis computandum, a missione studentis in collegio Heidelbergensi supportat et excusat, supportatumque et excusatum tenet, non obstantibus quibuscumque commissionibus, in contrarium datis. 16.  Attenta sincera affectione, quam abbas modernus de Begario dicitur habere ad litterarum et scientiarum acquisitionem praesens generale Capitulum, instante abbate de Claromonte, eidem abbati de Begario ut in Universitatibus Parisiensi aut Pictaviensi seu Andegavensi moram trahere, studia et lectiones frequentare et audire, necnon actus scholasticos exercere ac gradus requirere et suscipere possit et valeat, licentiam dat et facultatem, non obstantibus quibuscumque statutis, diffinitionibus et ordinationibus in contrarium factis. Datum, etc. 17.  Manutenentiae, conservationi et defensioni iurium, privilegiorum, libertatum, statutorum, laudabilium consuetudinum et praeeminentiarum Ordinis et personarum ipsius pro posse, ut dignum est, favere ac contra earumdem infractores et invasores possibiles resistentias et defensiones adhibere et praebere cupiens, praesens generale Capitulum mandat et iniungit venerabili et circumspecto viro magistro Ioanni de Porta, procuratori generali Ordinis in Castelleto Parisiensi, quatinus in causa mota et pendente in dicto Castelleto inter fratrem Michaelem de Vitello, Cistercii professum et quemdam fratrem Ludovicum de Menon, Ordinis sancti Benedicti, super dignitate abbatiali monasterii de Barbello contendentes, se nomine totius Ordinis et Capituli generalis cum dicto fratro Michaele contra dictum fratrem Ludovicum iungat, ac solerti vigilantia et sollicitudine, iura et libertates Ordinis et dicti fratris Michaelis praemissa prosequatur, tueatur et defendat. 18.  Comparentibus in Diffinitorio praesentis Capituli generalis personaliter coram dominis Diffinitoribus abbatum de Lanvaulx et de Bonarequie procuratoribus, videlicet pro abbate de Lanvaulx fratre Guillelmo Fabri, et domino Mauritio Guileti presbitero pro abbate de Bonarequie, qui abbates in personis praedictorum suorum procuratorum fuerunt per eosdem dominos Diffinitores et organum Rmi D. N. Cisterciensis praesidentis dicti Capituli, increpati et reprehensi, quod diu et per multos annos ad saecularia et vetita iudicia contra statuta et privilegia Ordinis, quibus expresse sub gravibus poenis et censuris cavetur, ne personae Ordinis per Ordinis personas extra Ordinem et iudicium Ordinis trahantur, se invicem tractaverunt in praeiudicium Ordinis et statutorum eiusdem ac suorum monasteriorum depauperatione, dicti procuratores unanimi consensu humiliter receperunt reprehensionem, renuntiaveruntque omnibus processibus agitatis in eisdem iudiciis vetitis, promiseruntque dicti procuratores tantum facere quod dicti domini sui abbates omnino cessabunt ab illis iudiciis et se iudicibus Ordinis referent iudicium recepturi, prout ius dabit ; quod si non consenserunt submissionibus eorum procuratorum ipso facto dicti abbates contumaces ex tunc per idem Capitulum generale reputantur et declarantur, deputatque idem generale Capitulum eisdem abbatibus ad insinuationem eorumdem procuratorum iudices abbates Ordinis de Begar et de Silva Melonis, qui per omnes iuris et iustitiae vias, partibus auditis, bonum et rectum iudicium ministrent, partemque condemnatam compellant ad subeundum iudicium, in plenaria Ordinis potestate. 19.  Quia abbas de Colbatz refutavit et renuit recipere Ordinis commissarios, videlicet abbates de Lenyn, Chorin et de Porta coeli, qui pro evidentissimis causis et valde necessariis in partibus et monasteriis contentis in eorum commissione, erant commissi et deputati a Rmo D. N. Cisterciensi, auctoritate Capituli generalis et totius Ordinis plenaria fungente, praesens generale Capitulum diffinit, dicit, sententiat et decretat dictum abbatem de Colbatz male fecisse ; praeterea quia dicti commissarii fuerunt gravati in expensis occasione huiusmodi refutationis, idem generale Capitulum diffinit eumdem abbatem de Colbatz debere reddere et solvere expensas rationabiles, quas dicti commissarii fecerunt a viciniori monasterio. 20.  Idem Capitulum vult et ordinat ut scribantur litterae recommendationis ad dominos praesidentes Parlamenti Burgundiae in favorem abbatis et conventus de Maceriis, super quodam processu pendente in curia eiusdem Parlamenti in materia decimarum. 21.  Generale Capitulum de quadam diffinitione, anno Domini M. CCCC XC facta, contra nonnullos abusus et deviationes a communibus Ordinis statutis in certis regni Poloniae monasteriis, videlicet Obra, Wangrowitz et Lynda observatis, ita ut in eis non nisi de civitate Colomensi ibidem ad professionem regularem recipiantur, iam magis sufficienter extitit informatum ; volens autem idem generale Capitulum nulli in hac parte praeiudicare nationi, ad petitionem et sufficientem informationem dominorum consulum civitatis Colomensis, necnon et aliorum fide dignorum relatione praedictam diffinitionem taliter intelligendam limitat, diffinit et determinat, quatinus praedictae civitatis cives et incolae tales ad praedicta monasteria suscipiendos ad nostram religionem ac professionem mittant, qui videlicet sint legitime nati et procreati, aetatis etiam legitimae et competentis iam litteraturae, maxime in principiis grammaticae artis aliqualiter fundati, ita ut nonnisi qui annum tertium decimum compleverint, et in scolis scolares fuerint, recipi in praedictis monasteriis debeant, inhibendo etiam praedictorum trium monasteriorum abbatibus, ac omnibus personis regularibus in virtute salutaris obedientiae, et sub excommunicationis latae sententiae poenis ne in contrarium quovismodo aliquid attentare aut contrarie praesumant ; quod si per eos observatum ita, ut praemissum est, non fuerit, praecipitur abbati de Paradiso nunc commissario et in futurum omnibus aliis praedictorum monasteriorum commissariis, quatinus ad praedicta sub censuris Ordinis hic insertis facienda eos compellant. COMMISSIONES 22.  Visitationem et reformationem omnium et singulorum utriusque sexus monasteriorum et locorum regularium Ordinis in provinciis Cantuariensi, Eboracensi, Walliae, totiusque Angliae ac universalis provinciae Hyberniae, abbatibus de Fontibus et de Stratefordia, et cuilibet eorum committit cum clausulis per Rmum D. N. Cisterciensem addendis, in plenaria Ordinis potestate. 23.  Ad idem abbatibus de Cupro, de Melros et Culros, et cuilibet eorum. 24.  Visis litteris commissionis per Rmum D. N. Cisterciensem abbatibus de Lenyn, s. th. pr., de Choryn et de Coeli porta, et duobus eorum, ad visitandum et reformandum monasteria in locis et provinciis in eadem specificatis, contentis et expressis, et alias expeditis et directis, consideransque probitatem, sufficientiam et idoneitatem dictorum commissariorum et cuiuslibet ipsorum, certis, iustis rationibus et causis motum praesens generale Capitulum dictam commissionem praesenti diffinitioni annexam, cum omnibus suis clausulis et conditionibus approbat, ratificat et confirmat, ac in suo robore, eiusdem commissionis termino durante, continuat et corroborat, mandans eisdem commissariis, ut eam secundum sui formam et tenorem excecutioni [executioni] demandent, in plenaria Ordinis potestate. 25.  Totis praecordiorum affectibus generale Capitulum ampliationem et multiplicationem virorum doctorum et litteratorum in Ordine, atque salubrem et felicem collegiorum Ordinis manutenentiam et directionem anhelans et desiderans, cum ex eis potissimum decus, gloria et felix directio Ordinis resultent, singularique desiderio collegium Lipzense felicius deinceps per doctos et probos Ordinis patres regi et gubernari, ac multiplicitatem commissariorum dudum tam per Rmum D. N. Cisterciensem quam Capitulum generale, ad eiusdem collegii directionem deputatorum, ne ex eorum frequenti adventu in eo tam ipsum collegium quam scolares in eodem studentes graventur aut opprimantur, ab eo tolli et de bono docto et sufficienti commissario eidem provideri cupiens, certis et justis rationibus motum, omnes et singulos praefatos commissarios dudum, ut praemittitur, institutos, revocat et ab executione suarum commissionum penitus absolvit, et quia de probitate, sufficientia ac multiplicibus virtutibus abbatis de Lenyn, s. th. pr., ad plenum fuit informatum, sperans quod eius doctrina, providentia et prudentia ipsum collegium felicia reportabit incrementa, idem Capitulum generale eidem abbati de Lenyn committendo dat auctoritatem, potestatem et facultatem idem collegium vel alia loca ad sequentia peragenda, quae iudicaverit opportuna, quotiens opus fuerit, personaliter accedendi, duos vel tres abbates convocandi et cum eorum provido consilio, ea quae reformationem et felicem directionem dicti collegii et studentium in eo concernunt, tractandi, agendi et faciendi, abbatesque et alios, qui secundum ordinationem eiusdem Rmi D. N. Cisterciensis ad dictum collegium scolares mittere debent, tam per excommunicationis, interdicti, quam etiam privationis et depositionis a suis dignitatibus abbatialibus, et aliis beneficiis et officiis, quas et quae obtinent aut forsitan obtinebunt, censuras, sententias et poenas viriliter et exacte ad mittendum et manutenendum suos scolares cum debitis et sufficientibus provisionibus in eodem collegio cogendi et compellendi, et generaliter omnia et singula faciendi et exercendi in eodem collegio, absque tamen auctoritatis et iurisdictionis, quas in eo praetendit abbas et monasterium de Vetericella, praeiudicio, quae posset facere et exercere Capitulum generale, si praesens adesset, quousque per eum aliter fuerit ordinatum et dispositum ; invocato, etc. 26.  Ac idem praesens generale Capitulum committit abbatibus de Mulbron [Mulbronn] et de Schonaugia auctoritatem reformandi et restaurandi collegium Heydelbergense, revocando omnes licantias olim abbatibus Germanicae nationis datas pro scolaribus mittendis praeter collegia Ordini nostro deputata, nisi intervenerit consensus commissariorum eorumdem collegiorum ab Ordine deputatorum, in plenaria Ordinis potestate. 27.  Abbatibus de Lanckem et de Bildhausen, salutem in Domino. Abbas et conventus monasterii Ebracensis exponi fecerunt praesenti Capitulo generali se habere et possidere quemdam censum pecunialem in quodam castello dicto Smalfeldt, necnon certa iugera lignorum combustibilium circa villam Trabbstatt, similiter in dicta villa habent aliquos pauperes permixtos inter alios, de quibus omnibus propter causas ex parte illorum allegatas, aut nullam recipiunt commoditatem, humiliter supplicando, ut eis licentiam et facultatem vendendi vel permutandi praemissa pro eorum utilitate concedere dignaretur ; et quia propter locorum distantiam, veritatem scire de praemissis difficile foret, insequendo privilegia, diffinitiones et statuta Ordinis, vobis committendo, idem Capitulum generale dat potestatem vos super praemissis et ea tangentibus debite, diligenter et sufficienter informandi, informationeque debite peracta, si praemissa eidem monasterio Ebracensi inutilia et modici valoris fore inveneritis, eisdem abbati et conventui ad vendendum vel permutandum seu dandum ad annuum et perpetuum censum vel redditum, aut alias prout utilius invenerint licentiam ac facultatem conferatis et detis in plenaria Ordinis potestate, proviso tamen quod pecuniae inde receptae ad utilitatem eiusdem monasterii et non alias convertentur. Datum, etc. 28.  Abbatibus de Eberaco et Bildhausen, salutem in Domino. Abbatissa et conventus de Margburhusen prope oppidum Erfordiae praesenti generali Capitulo exponi fecerunt se habere et possidere nonnullas vineas non longe a villagio dicto Holtzhusen adeo steriles et incultas, ut modicam vel nullam ex eis recipiant commoditatem, eidem Capitulo humiliter supplicando, ut eis licentiam et facultatem vendendi, alienandi, permutandi, vel ad censum annuum et perpetuum dandi praemissas vineas pro earum utilitate et commoditate dare dignetur. Et quia, etc. ut in alia. 29.  Abbatibus de Laude, de Capella et de Fusniaco, salutem. Pro parte abbatis et conventus de Valcellis praesenti Capitulo expositum est, quod ipsi quosdam domos et grangias de Montesconnet et de Pesières habent et possident, quae propter earum ruinam et desolationem eisdem omnino quasi inutiles redduntur, humiliter supplicantes, ut ad eas dandum et concedendum laicis firmariis et colonis ad longos terminos ut ipsae domus et grangiae reparari possint, licentiam et facultatem dare et concedere dignaretur ; hinc est quod formam a sanctis patribus in Ordine introductam et iustitiam insequens idem generale Capitulum vobis et duobus vestrum committendo dat auctoritatem et potestatem vos debite, diligenter et sufficienter de et super praemissis informandi ; et si dictas domus et grangias eidem monasterio aliqualiter inutiles inveneritis, auctoritatem et licentiam eisdem abbati et conventui de Valcellis ad dandum, permutandum vel alias de eis disponendum ad utilitatem et commodum eiusdem monasterii dandi et conferendi, in plenaria Ordinis potestate. 30.  Generali Capitulo cum omni humilitate pro parte abbatissae monasterii de Gaudio, prope Henbont, Venetensis dioecesis, expositum est quamdam sororem Ioannam Le Parisy contra voluntatem eiusdem abbatissae unam cameram extra dormitorium in angulo claustri eiusdem monasterii occupare et inhabitare, in qua multae conspirationes et abusus, tam per regulares quam saeculares personas ipsum monasterium frequentantes fiunt et perpetrantur in maximum dedecus, damnum et scandalum eiusdem monasterii et personarum ipsius. Quibus malis obviare et de remedio providere cupiens praesens generale Capitulum, abbatibus de Claromonte, de Begario et de Langoneyo et eorum cuilibet committendo et districte praecipiendo, dat facultatem, auctoritatem et mandatum speciale ut, quamcitius poterunt, ad dictum monasterium, seu alia loca aptiora ad hoc, accedant, seu eorum alter accedat, et super praemissis et ea tangentibus debite, diligenter et sufficienter se informent, et debita informatione peracta, si praemissa esse vera invenerint, aut eorum alter invenerit, dictam sororem Ioannam, et alias seu alios in praemissis culpabiles taliter puniant et castigent quod ceteris in exemplum transeat et terrorem, dictam sororem Ioannam a dicta camera expellendo, et ad habitandum, dormiendumque in dormitorio districtissime per Ecclesiae et Ordinis censuras compellendo, in plenaria Ordinis potestate. 31.  Ad aures praesentis Capituli generalis deductum est abbatem de Fulcardimonte et quosdam religiosos monasterii de Sancto Andrea in Goufer [Goffer], suae salutis immemores, voluisse veneno sub umbra cuiusdam medicinae, et alias intoxicasse abbatem modernum eiusdem monasterii de Sancto Andrea, pluraque alia nefanda et quasi inaudita commisisse in maximum dedecus et vilipendium totius Ordinis, personarum ipsius et populi christiani scandalum. Quibus malis et scandalis obviare et de remedio providere cupiens praesens generale Capitulum abbatibus de Claromonte, de Barbereyo et de Persenia, et eorum quilibet committendo, dat auctoritatem, potestatem et facultatem, et plenum posse ut quamcitius poterunt, seu alter eorum poterit, ad dictum monasterium de Sancto Andrea personaliter accedant, ibidemque visitent, reforment, corrigant, instituant et destituant omnia et singula quaecumque secundum Deum et nostrae religionis salutaria instituta invenerint visitanda, reformanda, corrigenda, instituenda et destituenda, insuper de et super praemissis et contentis in litteris praesenti diffinitioni sub sigillo Diffinitorum annexis et clausis, et ab eis dependentibus debite, diligenter et sufficienter se informent, seu alter eorum informet, et debita informatione peracta culpabiles in praemissis quos invenerint taliter puniant, corrigant et castigent quod ceteris transeat in exemplum et terrorem, dictum abbatem de Fulcardimonte si sua exigant demerita, etiam a dignitate abbatiali privando et deponendo, et eidem monasterio de Fulcardimonte de novo abbate secundum Ordinis formam canonice providendo, in plenaria Ordinis potestate ; invocato, etc. 32.  Abbatibus de Begario et de Silva maloen et cuilibet eorum committit praesens generale Capitulum, quatinus ad monasterium de Bona requie, vel ad alia loca quae ad sequentia peragenda aptiora iudicaverint, accedant, seu alter eorum accedat, debiteque et sufficienter de et super debitis, oneribus et gravaminibus quibus, ut dicitur, dictum monasterium opprimitur et oneratur, necnon super certis antiquis nemoribus quasi inutilibus et eidem monasterio pertinentibus, se informent, et si debita informatione invenerint, seu alter eorum dictum monasterium sic debitis oppressum et obligatum, dictaque nemora, seu silvas eidem monasterio inutilia vel inutiles aut parum valoris existere invenerit, eidem abbati et conventui dandi ad censum vel redditum annuum et perpetuum, seu ad vitam vel prout commodius et utilius poterunt ad certam pecuniarum summam nemora seu silvas praedictas, in plenaria Ordinis potestate, proviso tamen quod pecuniae inde receptae ad redemptionem, liberationem et solutionem dictorum debitorum vel utilitatem potiorem eiusdem monasterii convertentur. Datum, etc. 33.  Totis praecordiorum affectibus, vigilanti sollicitudine monasteriorum, locorum et personarum regularium Ordinis utilitatem, visitationem, reformationem et felicem directionem sitiens et desiderans praesens generale Capitulum, talesque visitatores et reformatores instituere studet, quorum providentia et sollicitudine ipsa monasteria, loca et personae felicia reportare valeant incrementa. Quia igitur ad notitiam ipsius Capituli generalis per litteras serenissimi domini nostri Scotiae regis deductum est, monasteria et loca Ordinis visitatione et reformatione multum indigere, hinc est quod ad ipsius domini nostri regis instantiam, abbatibus de Cupro, de Melros et de Culros, et eorum cuilibet in solidum, de quorum discretionibus, prudentiis, fidelibusque diligentiis ad plenum confidens idem generale Capitulum committendo dat potestatem, auctoritatem et facultatem ad omnia et singula utriusque sexus monasteria et loca regularia, etc. 34.  Generale Capitulum committit domino abbati de Firmitate, necnon abbatibus de Ursicampo et de Bonoportu et eorum cuilibet, quatinus de meritis, gravaminibus et causis cuiusdam appellationis a fratre Carolo de Monte Jornali, scilicet pro abbate monasterii de Pinu gerente, die 12 mensis augusti novissime praeteriti, a nonnullis oppressionibus, sententia confirmationis factae de persona fratris Ioannis Marchenon et aliis gravaminibus in instrumento appellationis manu notarii praesentis Capituli generalis signato contentis et expressis emissae, se debite diligenter et sufficienter informent, dictosque appellantem et appellatum super dignitate abbatiali eiusdem monasterii de Pinu contendentes coram eis aut altero eorum ad certum et competentem diem et locum citent, et auditis audiendis, visisque iuribus et productionibus partium, consideratisque considerandis, dictam causam et materiam propter quam appellatum est summarie et de plano secundum Ordinis formam decidant, sententient et terminent, in plenaria Ordinis potestate. 35.  Abbatibus de Campo Mariae et de Amelsborn et cuilibet eorum committendo districte mandat et praecipit generale Capitulum, quatinus ad defensionem et tuitionem iurium, libertatum, privilegiorum, exemptionum et aliarum immunitatum Ordinis, et maxime in causa seu causis pendentibus coram quibuscumque iudicibus contra abbatem et conventum de Bredelaria, in praeiudicium, gravamen seu laesionem aut infractionem iurium, libertatum, privilegiorum, exemptionum et immunitatum praefatorum ; sedula vigilantiae cura intendant, omnesque abbates, abbatissas, necnon monasteriorum et locorum rectores eidem monasterio de Bredelaria vicinos et in illa provincia existentes ad subveniendum et contribuendum defensioni et tuitioni praemissorum secundum formam in statutis Ordinis contentam, per omnes iuris et iustitiae, vias, ac per eiusdem Ordinis censuras astringant et compellant, in plenaria Ordinis potestate. 36.  Cum omni humilitate et reverentia exponi fecit praesenti Capitulo abbas de Veteri campo, in dioecesi Coloniensi, quod sint tria aut quatuor monasteria monialium in partibus Westphaliae, quae a multis annis ab Ordine derelicta et sub reverendissimi in Christo patris domini Ordinarii iurisdictione usque in praesens gubernata extiterunt, et nunc divina miserante clementia dictus dominus Ordinarius et plures alii nobiles eorum monasteriorum fundatores, qui reformationem et felicem directionem praefatorum monasteriorum sincera devotione anhelant, requirunt et rogant, ut dicta monasteria ab Ordine recipiantur, Ordini incorporentur et reuniantur, reformenturque et de cetero regantur per patres eiusdem Ordinis, secundum formam et consuetudines ipsius Ordinis, quia idem Capitulum generale deperdita et ab Ordine alienata recuperare et cuncta loca sibi subiecta sub Dei iugo et sanctae religionis observantia dirigere quantum cum Deo potest summis cum affectibus desiderat, eidem abbati de Veteri campo committendo dat facultatem et potestatem dicta monasteria totius Ordinis nomine recipiendi et eidem Ordini reincorporandi et reuniendi, illaque regendi, visitandi, reformandi et alia necessaria in eisdem agendi, quae posset et deberet agere et facere secundum Ordinis formam verus pater abbas eorum immediatus, donec et quousque aliter per generale Capitulum fuerit ordinatum, in plenaria Ordinis potestate ; invocato, etc. 37.  Cum propter lites, dissidia, querelas et processuum tumultus, quibus nunc, proh dolor ! monasterium de Barbello super dignitate abbatiali in curia saeculari concutitur, plures dissolutiones et insolentiae inter personas ipsius monasterii in enervationem totius observantiae regularis in dedecus Ordinis et scandalum populi christiani oriuntur, super quibus nisi de celeri et opportuno remedio provideatur, ipsum monasterium in utroque statu maxime spirituali ruet et desolabitur ; quibus malis de remedio providere cupiens idem generale Capitulum abbatibus de Prulliaco, eiusdem monasterii patri abbati, et de Caroliloco s. th. pr., et eorum cuilibet committendo praecipit et mandat, quatinus quamcitius poterunt ad dictum monasterium accedant, seu eorum alter accedat, ibidemque visitent, reforment, instituant et destituant omnia et singula, quaecumque secundum Deum et nostrae religionis salutaria instituta invenerint visitanda, reformanda, corrigenda, instituenda et destituenda, necnon de et super praemissis se informent, et informatione peracta, si fratres eiusdem monasterii in praemissis culpabiles invenerint, eos et quemlibet eorum, secundum exigentiam demeritorum puniant, ac eos ad verae religionis viam reducant, prioremque et alios officiarios signanter ad regimen spirituale in eodem monasterio sufficientes et idoneos instituant et ordinent, insufficientesque destituant et amoveant, in plenaria Ordinis potestate, invocato ad praemissa omnia et singula, si opus sit, brachii saecularis auxilio, etc. 38.  Capitulum generale abbatibus de Sora, de Esrom et de Herivado, et cuilibet eorum, mandat et praecipit ut modis et mediis possibilibus secundum formam in statutis, privilegiis et diffinitionibus Ordinis contentam et expressam, viriliter et exacte defendant, tueantur et protegant libertates, immunitates, exemptiones et privilegia Ordinis nova et vetera, loca et personas Ordinis, contra reverendissimum in Christo patrem, dominum episcopum Roskildensem, impetratorem cuiusdam commissionis a Sanctissimo domino nostro Papa, sub praetextu falsi, ut videtur, ad visitandum monasteria Ordinis in sua dioecesi existentia, omnibus et singulis abbatibus, abbatissis et aliis regularibus personis Ordinis in eadem dioecesi existentibus districte sub poenis et censuris Ordinis latius contra eas et quamlibet earum, si secus fecerint, declarandis, inhibens districtissime ne eidem episcopo in aliquo contra privilegiorum et statutorum Ordinis praemissorum tenores pareant seu obediant quovismodo, compellendo per Ordinis censuras abbates et abbatissas illius regionis quos et quas istud negotium tangit ad contribuendum in expensis huiusmodi defensionis, in plenaria Ordinis potestate. 39.  Humili supplicationi abbatis moderni de Veteri campo, in diocesi Coloniensi, tamquam iustae et rationabili benigne annuens generale Capitulum, abbatibus de Veteri monte, de Campo Mariae et de … (*locus vacuus*) et cuilibet eorum dat auctoritatem, potestatem et facultatem, ut quocitius ipse modernus abbas Veteris campi sponte eidem monasterio ac dignitati abbatiali eiusdem in favorem alicuius personae Ordinis sufficientis et idoneae et non alias, cedere voluerit, ipsam cessionem aut resignationem admittere et recipere, et eidem abbati cedenti pro residuo vitae suae aliquam gratiosam et rationabilem pensionem super fructibus eiusdem monasterii assignandi et assedendi. Quo in casu ex nunc idem Capitulum generale eidem abbati de *Veteri* campo dat licentiam et facultatem huiusmodi cessionem et resignationem faciendi, dictoque monasterio sive sic sive per mortem aut alio quovismodo viduato et vacanti de novo abbate sufficienti et idoneo in Ordine professo secundum formam Ordinis electione canonica aut auctoritate Ordinis providendi, electumque seu provisum aut promotum instituendi et installandi, ac in realem et actualem possessionem eiusdem monasterii vel quasi ponendi et inducendi, aliaque omnia et singula circa praemissa necessaria agendi et faciendi, in plenaria Ordinis potestate, absque tamen praeiudicio auctoritatis aut iurisdictionis patris abbatis immediati eiusdem monasterii, invocato ad praemissa, si opus sit, brachii saecularis auxilio, consilio et favore. 40.  Ad idem, pro moderno abbate de Schonavia, Wormatiensis dioecesis, abbatibus de Eberbacho, Mulbruna [Mulbrunna] et Bebenhusen, et cuilibet eorum, etc. 41.  Abbatibus de Reigniaco, s. th. pr., de Quinciaco et de Marcilliaco, et cuilibet eorum per se et in solidum committit, quatinus diligenter et sufficienter informent de et super litteris tractatus initi, facti et passati inter abbatem et conventum monasterii de Fonteneto ex una, et Bertandum Guidonis, ac Nicolam eius uxorem partibus ex altera, de quodam molendino vocato molendinum de Cole, alias du Fain, cum pertinentiis suis, prout in eisdem litteris praesenti diffinitoni [diffinitioni] annexis plenius continetur, et si debita informatione inveniant dictum tractatum fuisse et esse factum ad utilitatem eiusdem monasterii de Fonteneto, illum cum omnibus et singulis suis clausulis, conditionibus et dependentiis approbent, ratificent et confirment, in plenaria Ordinis potestate. 42.  Ad idem, abbatibus de Nigrolacu et de Pratea et eorum cuilibet committitur ad se informandum et confirmandum tractatum initum, factum et passatum inter abbatem et conventum de Fontemorum ex una, et Hugonem Champigny partibus ex altera, de quibusdam terris situatis in territorio de Dung le Roy, plenius in litteris super hoc confectis et diffinitioni praesenti annexis, declaratis et specificatis. 43.  Abbatibus de Bonavalle et de Gratia Dei in dioecesi Pictaviensi, et de Sancto Leonardo in eadem dioecesi, committitur cuilibet in solidum, ut se diligenter informent super quibusdam querelis eisdem deferendis et declarandis contra fratres et religiosos monasterii de Grossobosco per abbatem eiusdem loci, et secundum quod invenerint, aut alter eorum invenerit, puniant aut puniat eos per omnes censuras et Ordinis disciplinas aut carceres, sive etiam absolvatis, si absolvendi forent, nisi defectus tales fuerint, qui ad Capitulum generale vel Rmum D. N. Cisterciensem cum informationibus clausis remittendi forent utique puniendi, in plenaria Ordinis potestate. 44.  Quia propter multiplicitatem et ponderositatem causarum et materiarum diffiniendarum et terminandarum in hoc praesenti Capitulo generali existentium, quae propter brevitatem temporis in Cistercio expediri non possunt, illas Rmo D. N. Cisterciensi et illis quibus in eo vocare voluerit, apud Divionem terminandas, diffiniendas et decidendas reliquit et remittit, in plenaria Ordinis potestate. ELECTIONUM CONFIRMATIONES 45.  Auditis et mature consideratis et digestis relationibus Rmi D. N. Cisterciensis super processu privationis, depositionis et destitutionis a dignitate abbatiali fratris Drouheti Henryon, necnon electionis, promotionis, provisionis, institutionis et installationis fratris Iacobi de Pontescisso, ad dignitatem abbatialem monasterii de Caroloco, Bisuntinensis diocesis, per ipsum Rmum D. N. Cisterciensem, praesentibus et coassistentibus sibi abbatibus de Bellavalle, de Theoloco et de Belloloco, eiusdem Bisuntinensis et Lingonensis dioecesium, audita etiam ad plenum certificatione dictorum abbatum super dicto processu, ac consideratis in hac parte considerandis, privationem, depositionem, destitutionem fratris Drouheti, ac electionem, promotionem, provisionem institutionem et installationem fratris Iacobi praefati, tamquam iuste, rite, canonice et secundum Ordinis formam factas et celebratas, prout in instrumento decreti, praesenti diffinitioni annexo plenius continetur, praesens generale Capitulum approbat, ratificat et confirmat, supplendo, etc. 46.  Cessionem et resignationem novissimi abbatis de Nemore Sanctae Mariae, necnon electionem, promotionem, provisionem, institutionem et installationem fratris Anthonii dudum prioris in monasterio de Paradiso, ad dignitatem abbatialem eiusdem monasterii de Nemore Sanctae Mariae, per abbates monasteriorum de Paradiso et de Bleso, tamquam rite et canonice auctoritate Rmi D. N. Cisterciensis admissas, acceptatas, factas et celebratas, prout, *etc.* 47.  Cum propter dilapidationes et illicitos contractus perpetratos et factos per fratrem Mauritium, nuper abbatem monasterii de Alba landa, propter quae et alia sua demerita merito sua dignitate abbatiali meruit privari, necesse fuit sigillum commune conventus ac dictos tractatus tamquam in damnum et praeiudicium eiusdem monasterii sub sigillo eodem et per dictum fratrem Mauritium factos, cassare, annullare et irritare, prout in litteris desuper praemissis confectis et praesenti diffinitioni annexis plenius continetur, quas quidem cassationes, annullationes et irritationes per abbatem de Fontibus factas tamquam iuridicas, iustas et rationabiles, certis iustis et rationabilibus causis generale Capitulum approbat, ratificat et confirmat. 48.  Visis, auditis et diligenter examinatis litteris processus seu sententiae privationis, destitutionis et depositionis fratris Mauritii, nuper abbatis monasterii de Alba landa, infra principatum Walliae, per abbatem de Fontibus, Ordinis commissarium, factarum et celebratarum, prout in eisdem litteris praesenti diffinitioni annexis plenius continetur, attentis insuper criminibus enormibus, casibus et delictis per eumdem fratrem Mauritium perpetratis et commissis, ac consideratis in hac parte considerandis, praesens Capitulum generale dictas privationem, destitutionem et depositionem tamquam bene, iuste et canonice factas et celebratas approbat, ratificat et confirmat. 49.  Privationem, amotionem, depositionem et destitutionem sororis Ioannae, nuper abbatissae seu priorissae monasterii monialium Beatae Mariae de Cookchill, Wigorniensis dioecesis, necnon promotionem, provisionem, institutionem et installationem sororis Elisabeth Webbe, ad dignitatem abbatialem, regimen et administrationem eiusdem monasterii seu prioratus, prout in litteris… *etc.* per abbates de Fontibus et de Stratefordia auctoritate Ordinis, *etc.* approbat, *etc.* 50.  Electionem, provisionem, promotionem, installationem et institutionem fratris Thomae Apriz, ad dignitatem abbatialem monasterii de Alba landa, per abbatem de Fontibus, auctoritate Ordinis, approbat, *etc.* supplendo, *etc.* 51.  Electionem, promotionem, institutionem et installationem fratris Ioannis Bright ad dignitatem abbatialem monasterii de Wardona, Lincolniensis dioecesis, per abbatem de Rievalle, auctoritate sua paterna, *etc.* approbat, *etc.* supplendo, *etc.* 52.  Ad idem, pro fratre Stephano Haller, ad dignitatem abbatialem monasterii de Novocastro. TRACTATUUM ET PENSIONUM CONFIRMATIONES 53.  Visis, auditis et diligenter examinatis litteris pensionis viginti marcarum legatis monetae Angliae cum quibusdam cameris, iuribus, praerogativis et gratiis plenius et diffusius in instrumento publico praesenti diffinitioni annexi contentis, specificatis et declaratis fratri Roberto Charley, nuper abbati monasterii de Woburna, Lincolniensis dioecesis, tamquam bono honesto et benemerito patri, per Ordinis commissarios super fructibus, proventibus et emolumentis dicti monasterii de Woburna assignatis, datis et concessis, praesens generale Capitulum audita relatione nonnullorum Ordinis patrum super praemissis, et recognoscens dictam pensionem rationabilem, ac omnia praemissa, iusta et rationi consona fore, de gratia speciali omnia et singula praemissa, in dicto instrumento contenta et expressa, secundum eorum formam et tenorem cum omnibus clausulis, conditionibus et dependentiis, approbat, ratificat et confirmat, mandando abbati et conventui, qui nunc sunt, et pro tempore erunt, et nihilominus in virtute sanctae obedientiae et sub poenis et censuris ecclesiasticis et Ordinis, latius contra eos et eorum quemlibet per huiusmodi diffinitionis executorem taxandis et declarandis praecipiens, quatinus eidem fratri Roberto dictam pensionem terminis statutis solvant et cuncta sibi assignata et promissa integraliter adimpleant ; executionem praesentis diffinitionis abbatibus de Fontibus et de Stratefordia et eorum cuilibet committendo, in plenaria Ordinis potestate. Datum, etc. 54.  Visis et diligenter examinatis litteris tractatus initi, facti et passati inter abbatem et conventum monasterii de Buxeria ex una, et egregium virum magistrum Laurentium Blanchard, regis consiliarium, partibus ex altera, de quadam domo eiusdem monasterii sita apud Divionem in vico du Pautret, ad censum annuum et perpetuum sex libr. turon. singulis annis terminis statutis, eisdem abbati et conventui, seu eorum legitimo procuratori solvendorum, prout plenius in eisdem litteris super praemissis confectis et praesenti diffinitioni annexis habetur et continetur, audita prius ad longum relatione abbatis Bellaevallis, qui ex ordinatione Rmi D. N. Cisterciensis inquisitiones super dictis litteris debite fecit, attentaque et considerata utilitate eiusdem monasterii ex praemisso tractatu resultante, et consideratis in hac parte considerandis, matura et gravi deliberatione omnium Diffinitorum praehabita, praesens generale Capitulum eumdem tractatum secundum sui formam et tenorem cum omnibus et singulis suis clausulis, conditionibus et dependentiis, approbat, ratificat et confirmat, in plenaria Ordinis potestate. 55.  Ad idem, pro abbatissa et conventu Beatae Mariae Regalis, alias de Maloduno ex una, et honorabilem virum Petrum Reboulle, mercatorem de Pontisara, partibus ex altera, de quodam  eschambio [escambio], permutatione ac constitutione facta per easdem abbatissam et conventum decem librarum parisien. singulis annis, terminis statutis super molendino de Bart per eumdem mercatorem percipiendarum, sub certis conditionibus in litteris huiusmodi tractatus contentis et expressis, et praesenti diffinitioni annexis. 56.  Prosperum et felicem statum collegii Sancti Bernardi Parisiis summe desiderans generale Capitulum, visis, auditis et diligenter examinatis litteris tractatus initi, facti et passati inter dominum Firmitatis nomine quo tunc agebat Rmi D. N. Cisterciensis ac totius Ordinis et Capituli generalis, fratres Iacobum de Pontescisso provisorem et Ogerium de Grangia cellerarium eiusdem collegii ex una, et honorabilem virum magistrum Iacobum Bagereau in venerabili curia Parlamenti Parisiis procuratorem, partibus ex altera, de quadam portione horti eiusdem collegii Sancti Bernardi Parisiis, ad certos annos et perpetuos ac irredimibiles censum octo den. paris. et redditum septem libr., decem sol. turon., prout per litteras eiusdem tractatus praesenti diffinitioni annexas plenius constat, audita prius super eisdem litteris et tractatu nonnullorum Ordinis patrum et aliorum fide dignorum relatione super non modica utilitate ex dicto tractatu, eidem collegio proveniente dictum generale Capitulum, certis, iustis et rationabilibus causis et rationibus motum, attenta maxime et considerata eiusdem collegii utilitate, dictum eiusdem tractatum cum omnibus et singulis suis clausulis et conditionibus approbat, ratificat et confirmat. 57.  Ad idem, pro quadam portione eiusdem horti ad censum et redditum annuum et perpetuum ac irredimibilem octo den. paris. censualium et septem libr. decem sol. redditualium eiusdem monetae, inter dominum Firmitatis, provisorem et cellerarium nominibus quibus supra ex una, et magistrum Ioannem Deschamps, procuratorem in Parlamento, partibus ex altera, etc. 58.  Ad idem, pro simili portione horti collegii per dictos dominum et fratres ad annuum et perpetuum et irredimibilem censum et redditum octo den. paris. et undecim libr., quinque sol. eiusdem monetae, honorabili viro magistro Guillelmo Suffleau, in legibus licentiato, advocato in curia Parlamenti Parisiis concessa. 59.  Ad idem, pro simili portione horti per eosdem sub censu et redditu annuis et perpetuis atque irredimibilibus octo den. paris. et decem libr. decem sol. turon. honorabili viro Michaeli Lamy, procuratori in praefata Parlamenti curia, perpetuo concessa. 60.  Visis et diligenter examinatis litteris pensionis assignandae sorori Aelisiae de Grebonal, professae et dudum abbatissae monasterii monialium de Virgulto, Cameracensis dioecesis, de summa duodecim scutorum, quolibet scuto valente et taxato undecim gros. monetae Flandriae, singulis annis, terminis statutis, super fructibus, revenutis et emolumentis dicti monasterii percipiendorum et eidem sorori solvendorum, prout in litteris desuper huiusmodi pensionis assignatione confectis, et praesenti diffinitioni annexis continetur et habetur, consensu insuper abbatissae et conventus eiusdem monasterii super praemissis, necnon meritis eiusdem sororis, quae diu et laudabiliter ipsum monasterium rexit, attentis et mature digestis et consideratis ad instantiam venerabilis patris magistri Iacobi du Breuquet, Sanctissimi domini nostri Papae cubicularii, etc., praesens generale Capitulum de gratia speciali dictam pensionem duodecim scutorum cum conditionibus, clausulis et terminis in praefatis litteris contentis et expressis eidem sorori Aelisiae, super fructibus, iuribus, petinentiis [pertinentiis] et emolumentis eiusdem monasterii de Virgulto, pro residuo vitae suae, creat, assignat et assedit, mandans et praecipiens idem Capitulum generale abbatissae, quae nunc est, et quae pro tempore erit, necnon conventui eiusdem monasterii in virtute sanctae obedientiae, et sub poenis, censuris et sententiis per executorem, seu executores huiusmodi diffinitionis taxandis et promulgandis, quatinus infallibiliter et indilate, terminis statutis et assignatis, dictam pensionem eidem sorori, vel eius legitimo mandato aut procuratori singulis annis solvant, tradant et deliberent, seu solvi, tradi et deliberari faciant cum effectu ; executionem huiusmodi diffinitionis cuicumque abbati Ordinis super hoc requirendo committendo, in plenaria Ordinis potestate. 61.  Visis et diligenter examinatis litteris tractatus initi, facti et passati inter Rmum D. N. Cisterciensem et eius conventum ex una, et abbatem et conventum monasterii de Vallelucenti partibus ex altera, de quadam domo seu grangia, sita in finagio de Summofonte, Trecensis dioecesis, vulgariter vocata Donum episcopi, eisdem de Vallelucenti pro pretio ducentarum et triginta librarum turon. vendita, prout in litteris eiusdem praesenti diffinitioni annexis, plenius continetur ; auditaque relatione nonnullorum Ordinis patrum, qui super praemissis debitas inquisitiones fecerunt, et utilitatem, quae eisdem monasteriis ex dicto tractatu provenit cognoscens, consideratis in hac parte considerandis, praesens generale Capitulum dictum tractatum cum omnibus et singulis suis clausulis, conditionibus et dependentiis approbat, ratificat et confirmat. IUDICES 62.  Dominis abbatibus de Firmitate, de Ursicampo, de Caroliloco, s. th. pr., et de Vallibus Sernay, et eorum cuilibet in solidum committit praesens generale Capitulum, quatinus si per testes fideles, litteras seu cedulas obligatorias, aut alia sufficientia documenta, quemcumque abbatem seu conventum, et quascumque personas Ordinis in quibuscumque pecuniarum, vini, bladi aut aliarum quarumcumque rerum summis iuste teneri et obligari abbati et conventui monasterii de Regalimonte, Ordinis nostri, in Belvacensi dioecesi, invenerint, seu alter eorum invenerit, ad eisdem abbati et conventui de Regalimonte seu eorum procuratori, aut certo mandato integre solvendum et satisfaciendum, citatis citandis, et auditis audiendis, per iuris et iustitiae vias, ac Ordinis censuras, astringant et compellant, seu alter eorum astringat et compellat, in plenaria Ordinis potestate. 63.  Pro abbate de Prulliaco, abbatibus de Caroliloco, s. th. pr., de Regalimonte et de Ioyaco, et eorum cuilibet. REHABILITATIONES 64.  Ad instantiam abbatissae de Baptanto, iuxta civitatem Bisuntinensem, praesens generale Capitulum ab omni infamiae et inhabilitatis maculis et notis relevat et rehabilitat sororem Valentinam de… (*locus vacuus*) eiusdem monasterii religiosam professam, cum eadem misericorditer dispensando, ut non obstante carnis contagio, puerperio inde secuto, super quo tamen, ut eidem generali Capitulo relatum est, poenitentiam sibi ab Ordine iniunctam humiliter et devote peregit, possit et valeat ad omnes Ordinis actus legitimos, voces, gradus, officia, beneficia et dignitates promoveri et admitti ; omnibus et singulis eiusdem monasterii, necnon totius Ordinis personis firmiter sub poena talionis inhibendo, ne eidem sorori Valentinae occasione praemissorum quidquam improperii aut dedecoris inferant seu inferri procurent quovismodo. 65.  De gratia speciali, instante abbate de Regalimonte, generale Capitulum fratrem Guydonem Burgen, professum in Monasteriis in Argona, ab omni infamiae nota et inhabilitatis macula, quam contraxit seu contrahere potuit verberando et percutiendo usque ad effusionem sanguinis, etiam in claustro dicti monasterii, quemdam clericum Guydonem nuncupatum, servitorem sui abbatis, etiam sine licentia eundo et redeundo ad Hyspanias ad Sanctum Iacobum et manendo extra monasterium absque licentia, super quibus, ut ad aures ipsius Capituli generalis deductum est, poenitentiam sibi iniunctam humiliter et devote peregit, spondetque de cetero a relapsu se, divina protegente gratia, praeservaturum, relevat et rehabilitat, *etc.* 66.  Praesens generale Capitulum de gratia speciali et ad instantiam abbatis de Albaripa, fratrem Robertum Garendea, professum monasterii Beatae Mariae de Castellariis, ab omni infamiae nota et inhabilitatis macula, quam contrahere potuit quovismodo, introducendo quamdam mulierem suspectam in eodem monasterio de Castellariis, contra inhibitiones per patrem abbatem sub excommunicationis poena factas, relevat et rehabilitat, *etc.* 67.  Praesens generale Capitulum, ad idem pro fratre Martino de Emirinio, professo Claraevallis, ad instantiam eiusdem abbatis Albaeripae, ut non obstante quod fuerit accusatus et notatus a quibusdam rusticis, super quibus durissimam, uti generali Capitulo relatum est, poenitentiam, ad omnes Ordinis actus, etc. inclusa abbatiali dignitate. 68.  Praesens generale Capitulum super contritione et poenitentia fratris Ioannis Floriani, in ordine sacerdotali constituti, religiosi professi in monasterio de Elantio, ad instantiam abbatis eiusdem loci, super et quod tempore iuvenili, ipso existente in ordine diaconatus, furtive accepit et fregit quamdam archam parvam, seu scrinium, in qua dicebantur esse pecuniae, quas tamen non reperit, nec accepit, imo et cito post ipsam archam restituit, eodemque tempore tres mulieres suspectas celavit per duos dies in eodem monasterio, cum fratre Ioanne Derlon, super quibus patienter sustinuit poenitentiam longam et satis duram, cum eo misericorditer dispensat, *etc.* 69.  Ad idem, pro fratre Roberto de Volenis, monacho professo in monasterio Longivadi, non obstante carnis contagio et puerperio inde secuto et quibusdam furtis, idem Capitulum cum ipso dispensat, etc. SUFFRAGIA 70.  Universis et singulis sanctae matris Ecclesiae filiis praesentes litteras inspecturis, frater Ioannes, totusque, etc., salutem et charitatis operibus vitam promereri sempiternam. Ad omnium vestrum notitiam, tenore praesentium, deduci cupimus, quod cum religiosissimum monasterium nostrum monialium de Virginitate, Cenomanensis dioecesis, velut in nostrae sacrae religionis firmamento sydus splendidissimum clarissimis iugiter virtutum luminaribus et sacrae religionis observantiae floribus effulserit. Quia vero tam occasione guerrarum et divisionum inter principes, quae dudum in ambitu eiusdem monasterii cursum habuerunt, quam etiam pro conditione fragilitatis, necnon corruptibilitatis, rerum temporalium magna et potior eiusdem monasterii pars aedificiorum principalium corruit, idemque monasterium ad tantam paupertatem devenerit, ut nisi Christi fidelium subventionibus relevetur, ad finalem ruinam deveniet. Quare eisdem Christifidelibus meriti salutisque occasionem praebere, ac ipsum monasterium relevare cupientes, ad instantiam venerabilis et in Christo nobis praecarissimi coabbatis nostri monasterii de Claromonte, abbatissae et conventui eiusdem monasterii monialium de Virginitate, tenore praesentium, ut brachium sancti Fiacri gloriosissimi Dei confessoris, necnon alias quae habent reliquiaria per dioeceses, villas, civitates, castella, aliaque fidelium loca per honestos probos et idoneos viros regulares vel saeculares deferre et portare, seu deferri et portari facere possint et valeant, licentiam damus et facultatem ; et ut fideles eo liberalius manus porrigant adiutrices, quo bonorum spiritualium se uberiori gratia noverint esse dotatos, de Omnipotentis Dei misericordia confisi, omnibus et singulis fidelibus utriusque sexus, qui ad reparationem et sustentationem eorumdem aedificiorum, necnon ornamentorum ac luminarium ecclesiae de bonis sibi a Deo collatis dederint, aut miserint totiens quotiens id fecerint, omnium bonorum spiritualium, videlicet missarum, horarum canonicarum, etc. quae fiunt ac de cetero fient in toto Ordine nostro copiosissime per orbem universum, divino munere resperso, in vita eorum pariter et in morte concedimus et annuimus participationem et associationem spiritualem, praesentibus vero usque ad quinquennium in suo robore duraturis. Datum, etc. 71.  Universis, etc. frater Ioannes, etc. salutem et orationum in Domino suffragium salutare. Gloriosissimum sanctae crucis signum, Dei martyrem sanctum Sebastianum, etsi congruis laudum praeconiis nemo mortalium digne efferre sufficiat, quantum tamen humana sinit fragilitas tanto attentius enim possibilibus laudum praeconiis extollere, atque ad extollendum alios provocare dignum reputavimus, quanto ampliora ipsius intervenientibus meritis coelestium donorum charismata, inimicorumque propulsiones nos adepturos speramus. Sane sicut venerabilis coabbatis nostri monasterii de Theoloco relatione didicimus, nonnullae personae utriusque sexus, eiusdem sanctissimi martyris amatores in ecclesia conventus fratrum eremitarum Ordinis sancti Augustini de Champlito inter se confraternitatem iniverunt, et ad gloriam et venerationem eiusdem gloriosissimi martyris annis singulis devotius recolendam astrinxerunt ; ut autem singuli Christi fideles ad huiusmodi venerationem devotius celebrandam, dictaeque confraternitati se libentius astringendum et associandum amplius animentur, dicti venerabilis coabbatis nostri de Theoloco supplicationibus inclinati, omnibus et singulis Christi fidelibus utriusque sexus, qui iam in eamdem confraternitatem assumpti sunt, vel etiam deinceps assumentur, necnon omnibus et singulis Christi fidelibus, qui pro sustentatione et manutenentia eiusdem confraternitatis manus porrexerint adiutrices, et de bonis a Deo sibi collatis largiti fuerint, de Omnipotentis, etc. ut in praecedenti, ad quinquennium. 72.  Admirabile sanctissimae crucis signum, quod erit in coelo cum Dominus ad iudicandum venerit, etsi congruis, etc., et supra in alio, usque  sane . Cupientes igitur ut capella sub titulo et nomine eiusdem gloriosissimae crucis et sancti Iuliani de Lococristi fundata, et monasterio monialium de Gaudio prope Henbont, spectante et pertinente, debite frequentetur honoribus et in suis structuris et aedificiis debite reparetur, conservetur et manuteneatur, utque Christi fideles ipsi eo libentius devotionis causa confluant ad eamdem, et ad conservationem et manutentionem eiusdem, manus porrigant adiutrices, quo ex hoc ibidem dono coelestis gratiae uberius conspexerint se refertos, de Omnipotentis Dei misericordia confisi, omnibus et singulis Christi fidelibus, etc. 73.  Ad instantiam fratris Ioannis, abbatis Bellaevallis, generale Capitulum concedit plenariam participationem omnium bonorum spiritualium, quae fiunt et fient in toto Ordine nostro, honorabili viro Nicolae Grenier, civi Bisuntinensi, necnon Anthoniae de la Perrière eiusdem consorti, ac liberis eiusdem utriusque sexus. 74.  Item, pro honorabili, doctissimo ac nobili viro magistro Ioanni Chaudet, civi Bisuntinensi. 75.  Item, pro honorabili viro Ogero Mutel, clerico Salinis commoranti, eiusdem consorti, ad instantiam abbatis de Bullione. CONTUMACES 76.  Generale Capitulum abbatem de Lucca, et fratrem Bernardum eiusdem monasterii professum, per fratrem Petrum de Braseyo ad hoc potestatem habentem, ad praesens generale Capitulum debite citatos et sufficienter expectatos, nec per se aut alios comparentes, contumaces, rebelles et excommunicatos declarat et denuntiat, omnibus et singulis abbatibus, prioribus, officiariis ac regularibus personis Ordinis in sacro presbyteratus ordine constitutis, in virtute sanctae obedientiae, et sub poenis et censuris Ordinis, mandans et praecipiens, omnesque et singulos dominos curatos vicarios, presbiteros, ac notarios seu tabelliones publicos in favorem et subsidium iustitiae requirens et rogans, ut unum alium non expectando, nec alter super alterum se excusando, dum et quotiens requisiti fuerint, aut alter eorum requisitus fuerit, dictos abbatem et fratrem Bernardum, sive per affixionem copiae praesentium aut alias prout melius poterunt, contumaces, rebelles et excommunicatos denuntient, declarant et publicent, seu denuntiari et publicari faciant et procurent, dans et concedens idem Capitulum generale abbati commissario in illis partibus, ut quotiens iidem abbas et frater Bernardus pro perpetratis poenituerint et humiliter absolutionem requisiverint, ac debita satisfactione emendationem promiserint, ipsos et quemlibet eorum absolvat. 